Jernkorset ble innstiftet under Napoleonskrigene av kong Fredrik Vilhelm III i Kongeriket Preussen og første gang utdelt 10. mars 1813 i Breslau. Jernkorset ble videreført som en tysk militær utmerkelse etter Tysklands samling. Utmerkelsen utdeles bare i krig, dvs. at det finnes utgaver fra 1813 (Napoleonskrigene), 1870 (den fransk-prøyssiske krig), 1914 (første verdenskrig) og 1939 (andre verdenskrig). Det blir formelt innstiftet på nytt ved hver krig, slik at ett av disse fire årstallene er innskrevet på nedre korsarm.